10. การควบคุมภายใน

คณะกรรมการได้ตระหนักถึงความจำเป็น และให้ความสำคัญต่อระบบการควบคุมภายใน
เนื่องจากคณะกรรมการมีความรับผิดชอบที่ต้องดำเนินธุรกิจให้เกิดประโยชน์สูงสุดต่อผู้ถือหุ้น
ดังนั้นการมีระบบการควบคุมภายในที่เหมาะสมเพียงพอ
และมีความเป็นปัจจุบันสอดคล้องกับสภาพการดำเนินธุรกิจภายใต้การแข่งขันที่ทวีความรุนแรงและสภาพที่เปลี่ยนแปลง
ซึ่งทำให้คณะกรรมการมั่นใจว่าจะสามารถนำพาบริษัทฯไปสู่เป้าหมายของบริษัทฯได้

คณะกรรมการได้มีการกำหนดเป้าหมาย เพื่อใช้ปฏิบัติตามแนวทางการกำกับดูแลกิจการที่ดี
นอกจากนี้คณะกรรมการและฝ่ายบริหารได้จัดให้มีระบบการควบคุมภายในที่เหมาะสมและมีประสิทธิภาพเพียงพอ
ต่อการป้องกันและบริหารความเสี่ยงที่สำคัญภายใต้สภาวะแวดล้อมในการดำเนินธุรกิจที่มีการเปลี่ยนแปลงอยู่ตลอดเวลา

คณะกรรมการได้มอบหมายให้คณะกรรมการตรวจสอบ ซึ่งประกอบด้วยผู้ทรงคุณวุฒิอิสระจำนวน 3
ท่าน ทำหน้าที่พิจารณาความเหมาะสม
และเพียงพอของระบบการควบคุมภายในโดยรายงานตรงต่อคณะกรรมการบริษัทฯ
โดยมีแผนกตรวจสอบภายในทำหน้าที่รายงานการตรวจสอบภายใน
ประเมินความเหมาะสมและเพียงพอของระบบการควบคุมภายใน

คณะกรรมการตรวจสอบจะร่วมประชุมกับผู้สอบบัญชีปีละครั้ง
เพื่อสอบถามถึงประเด็นสำคัญที่เกี่ยวข้องกับระบบงานที่สำคัญ
และการควบคุมภายในอันนำมาประเมินถึงความเหมาะสมและเพียงพอของระบบการควบคุมภายใน
ได้มีการรายงานผลการดำเนินงานในการประชุมคณะกรรมการทุกครั้ง
และเมื่อมีประเด็นปัญหาหรือข้อเสนอแนะในอันที่จะพัฒนาระบบการควบคุมภายในให้เหมาะสมมากขึ้น
ก็จะนำเสนอในรายงานต่อคณะกรรมการบริษัทพร้อมทั้งมีการติดตามผลอย่างต่อเนื่อง

นอกจากนี้
คณะกรรมการตรวจสอบยังได้ให้ความเห็นชอบแก่ฝ่ายบริหารในการจัดทำแผนบริหารความเสี่ยงก่อนนำเสนอต่อคณะกรรมการบริษัทฯเพื่ออนุมัติต่อไป
และให้ความสำคัญแผนบริหารความเสี่ยง
เนื่องจากการบริหารความเสี่ยงเป็นเครื่องมือในการบริหารจัดการที่มีคุณค่า
และเป็นส่วนสำคัญในการกำกับดูแลกิจการที่ดี
จัดให้มีการรายงานเกี่ยวกับการบริหารความเสี่ยงในรายงานตรวจสอบภายในเป็นประจำทุกเดือน

รายงานของคณะกรรมการตรวจสอบ

คณะกรรมการตรวจสอบของบริษัทได้รับการแต่งตั้งโดยคณะกรรมการบริษัท
มีคุณสมบัติตามข้อกำหนดของตลาดหลักทรัพย์แห่งประเทศไทย ประกอบด้วย กรรมการอิสระจำนวน 3
คน ได้ผ่านการอบรมและได้รับประกาศนียบัตรหลักสูตร Director Certification Program
ของสมาคมส่งเสริมสถาบันกรรมการบริษัทไทยแล้ว มีรายนามดังต่อไปนี้

1.  นางวรรณพร วีรวรรณ

2.  นายศรีภูมิ ศุขเนตร

3.  นายบำรุง จินดา

ขอบเขตหน้าที่และความรับผิดชอบของคณะกรรมการตรวจสอบต่อกรรมการบริษัท
เป็นไปตามที่กำหนดในกฎบัตรของคณะกรรมการตรวจสอบลงวันที่ 15 มีนาคม พ.ศ. 2543 (
รายละเอียดอยู่ในหน้า 22 ) และได้รับค่าตอบแทนในปี พ.ศ. 2548 คนละ 240,000 บาท

ในปี พ.ศ. 2548 ได้มีการประชุมทั้งสิ้น 4
ครั้งโดยได้มีการพิจารณาและดำเนินการในเรื่องสำคัญดังต่อไปนี้

1.  พิจารณางบการเงิน
    รายงานทางการเงินและอัตราส่วนทางการเงินที่มีสาระสำคัญรายไตรมาสและรายปีของรอบปีบัญชี
    พ.ศ. 2548 ซึ่งได้รับการสอบทานและตรวจสอบโดยผู้สอบบัญชีอิสระแล้ว
    และนำเสนอต่อคณะกรรมการบริษัทเพื่ออนุมัติ

2.  พิจารณาและอนุมัติแผนและวิธีการตรวจสอบภายในประจำปี พ.ศ. 2548 ของบริษัท
    ซึ่งได้รับการพิจารณาและให้ความเห็นจากผู้สอบบัญชีอิสระแล้ว
    และมีการประเมินผลเป็นประจำทุกเดือน

3.  พิจารณาแผนบริหารความเสี่ยงซึ่งคณะผู้บริหารจัดทำขึ้น
    ได้รับการพิจารณาและอนุมัติจากคณะกรรมการบริษัท
    ได้มีการกำหนดเรื่องนี้ไว้เป็นวาระในการประชุมของคณะกรรมการตรวจสอบและได้มีการติดตามผลการบริหารความเสี่ยงเป็นประจำทุกเดือน

4.  ให้คำแนะนำในการปรับปรุงการควบคุมภายในเรื่องสำคัญๆที่มีผลต่อประสิทธิภาพการจัดการ
    และงบการเงิน เช่น การบริหารสินทรัพย์ การตั้งสำรองสินค้าล้าสมัย
    การตั้งสำรองหนี้สงสัยจะสูญ และการหาแหล่งเงินกู้ที่เหมาะสมกับการดำเนินงาน เป็นต้น

5.  ให้คำแนะนำการปรับปรุงประสิทธิภาพ การบริหารเงินทุนและงบประมาณ

6.  ประชุมร่วมกับผู้สอบบัญชีอิสระเพื่อรับทราบปัญหา หรือข้อจำกัดที่เกิดขึ้นในระหว่างการตรวจสอบ
    และปรึกษาเรื่องระบบการควบคุมภายใน ระบบการบัญชี
    และยืนยันความถูกต้องของรายงานการเงิน
    ได้พิจารณาผลงานและรายงานการตรวจสอบของผู้สอบบัญชีอิสระ
    ตลอดจนค่าตอบแทนและนำเสนอต่อคณะกรรมการบริษัทเพื่ออนุมัติ

  7.
  ให้คำปรึกษาและร่วมมือกับฝ่ายบริหารผ่านประธานกรรมการบริหารและกรรมการผู้จัดการในทุกเรื่องที่มีการร้องขอให้พิจารณาประเด็นปัญหาที่สำคัญ

คณะกรรมการตรวจสอบได้รายงานผลการประชุมและกิจกรรมต่างๆ ของคณะกรรมการตรวจสอบ
ต่อที่ประชุมคณะกรรมการบริษัทอย่างสม่ำเสมอ

คณะกรรมการตรวจสอบมีความเห็นว่ารายงานการเงิน
ระบบและกระบวนการตรวจสอบภายในตลอดจนการบริหารความเสี่ยงของบริษัทได้มีการปฏิบัติตามระบบการกำกับดูแลกิจการที่ดี

นางวรรณพร วีรวรรณ

ประธานกรรมการตรวจสอบ